Voorstelle oor UP-taalbeleid ‘ook nie dié van senaat’Een van Tuks se ikoniese geboue, “Die Skip” Foto: Mike Prins, Wikimedia Commons ŉ Senior professor aan UP en lid van die senaat, wat anoniem wil bly, het gesê die wysigings wat deur die rektor deurgegee is, is nie die voorstelle van die taakspan of wysigings van die senaat nie. Maroela Media het vroeër berig prof. Cheryl de la Rey, rektor, het per e-pos aan personeel, alumni en ander belanghebbendes gesê die taakspan het voorgestel Engels moet die primêre onderrigtaal by die universiteit wees en Afrikaans en Pedi sal gebruik word om bykomende steun aan studente te gee. Verskeie lede van die taakspan het intussen aan Maroela Media bevestig dit is nie die geval nie. Die taakspan het veeltaligheid voorgestel en dat Afrikaans en Engels as voertale moet bly. Prof. Norman Duncan, UP se viserektor: akademies, het in korrespondensie, wat Maroela Media onder oë gehad het, erken die voorstelle is nie dié van die taakspan nie, “maar eerder dié van die senaat”. Volgens die senior professor, wat ŉ lid is van die senaat, is dit egter nie die geval nie. “Die senaat het ook gesê meertaligheid en Afrikaans en Engels moet bly. ŉ Konsultasieproses van ses maande is voorgestel. ŉ Taakspan vergader vir meer as ŉ jaar hieroor en dan word die besluit eensydig en outokraties verander. Dit veroorsaak ŉ vetrouensbreuk onder personeel. Dosente is te bang om hul opinies te lug as hulle pro-Afrikaans is. UP is ŉ nasionale bate en word tans van binne en buite aangeval, maar dit is die moeite werd om daarvoor te veg.” Maroela Media het reeds vroeër ŉ versoek om kommentaar aan prof Duncan, wat tans in die buiteland is, gerig. Geen terugvoer is ontvang nie en nog ŉ versoek om kommentaar oor die nuutste verwikkelinge is aan die universiteit gerig. Anna-Retha Bouwer, woordvoerder van die universiteit, het intussen bevestig ŉ spesiale spitsberaad is Woensdag gehou waar verskeie organisasies, waaronder lede van die ANC, die Solidariteit Beweging en studentegroepe, vergader het om ŉ ooreenkoms op te stel. ŉ Aankondiging sal na verwagting oor die naweek hieroor gedoen word.